[pic] | ЕВРОПЕЙСКА КОМИСИЯ |

Брюксел, 8.4.2010

COM(2010)130 окончателен

2010/0072 (NLE)

Предложение за

РЕГЛАМЕНТ (ЕС) № …/2010 НА СЪВЕТА

за изменение на Регламент (ЕО) № 234/2004 относно някои ограничителни мерки по отношение на Либерия

(представено съвместно от върховния представител на ЕС по въпросите на външните работи и политиката на сигурност и Комисията)

ОБЯСНИТЕЛЕН МЕМОРАНДУМ

1. В Обща позиция 2004/137/ОВППС се предвижда прилагането на мерките, посочени в Резолюция 1521 (2003) на Съвета за сигурност на ООН, която включва забрана за предоставяне на техническа помощ, свързана с военни дейности. Общата позиция предвижда също така и забрана на финансова помощ, свързана с военни дейности. Вследствие на тази обща позиция с Регламент (ЕО) № 234/2004 на Съвета[1] се наложи обща забрана за предоставянето на техническа помощ, финансиране или финансова помощ, свързани с военни дейности, на всяко лице, образувание или орган, или за ползване в Либерия.

2. На 12 февруари 2008 г. Съветът прие Обща позиция 2008/109/ОВППС от 12 февруари 2008 г., в която мерките се потвърждават и се консолидират заедно с други мерки в една обща позиция.

3. На 17 декември 2009 г. Съветът за сигурност на ООН прие Резолюция 1903 (2009), с която се изменят ограничителните мерки за оръжия и свързани с тях материали и предоставянето на техническа помощ, финансиране и финансова помощ, свързани с военни дейности, като се ограничава действието на тези ограничителни мерки до неправителствени образувания и лица, които действат на територията на Либерия. Износът на оръжия и свързани с тях материали, както и предоставянето на помощ, консултации и обучение, свързани с военни действия, на правителството на Либерия, не са вече забранени. По силата на тази резолюция Съветът прие Решение 2010/129/ОВППС[2] за изменение на Обща позиция 2008/109/ОВППС.

4. Върховният представител на Съюза по въпросите на външните работи и политиката на сигурност и Комисията съвместно предлагат Регламент (ЕО) № 234/2004 да се измени съответно.

5. 2010/0072 (NLE)

Предложение за

РЕГЛАМЕНТ (ЕС) № …/2010 НА СЪВЕТА

за изменение на Регламент (ЕО) № 234/2004 относно някои ограничителни мерки по отношение на Либерия

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 215 от него,

като взе предвид Решение 2010/129/ОВППС на Съвета[3] за изменение на Обща позиция 2008/109/ОВППС относно ограничителните мерки, наложени срещу Либерия[4],

като взе предвид съвместното предложение на върховния представител на Съюза по въпросите на външните работи и политиката на сигурност и Комисията,

като имат предвид, че:

6. С Обща позиция 2004/137/ОВППС се предвижда прилагането на мерките, посочени в Резолюция 1521 (2003) на Съвета за сигурност на ООН, която включва забрана за предоставяне на техническа помощ, свързана с военни дейности. Общата позиция предвижда също така и забрана на финансова помощ, свързана с военни дейности. Вследствие на тази обща позиция с Регламент (ЕО) № 234/2004 на Съвета[5] се наложи обща забрана за предоставянето на техническа помощ, финансиране или финансова помощ, свързани с военни дейности, на всяко лице, образувание или орган, или за ползване в Либерия.

7. На 12 февруари 2008 г. Съветът прие Обща позиция 2008/109/ОВППС от 12 февруари 2008 г., с която мерките се потвърждават и се консолидират заедно с други мерки в един правен акт.

8. На 17 декември 2009 г. Съветът за сигурност на ООН прие Резолюция 1903 (2009), с която се изменят ограничителните мерки за оръжия и свързани с тях материали и предоставянето на помощ, консултации и обучение, свързани с военни дейности, като се ограничава действието на тези ограничителни мерки до неправителствени образувания и лица, които действат на територията на Либерия. По силата на тази резолюция Съветът прие Решение 2010/129/ОВППС за изменение на Обща позиция 2008/109/ОВППС.

9. Регламент (ЕО) № 234/2004 следва да бъде съответно изменен.

10. При всяка обработка на лични данни на физически лица съгласно настоящия регламент следва да се съблюдават разпоредбите от Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни[6] и Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни[7],

ПРИЕ НАСТОЯЩИЯ РЕГЛАМЕНТ:

Член 1

Регламент (EО) № 234/2004 на Съвета се изменя както следва:

1. В член 1 се добавя следното определение:

„комитет по санкциите“ означава комитет, създаден по силата на параграф 21 от Резолюция 1521 (2003) на Съвета за сигурност на ООН;“

2. Член 2 се заменя със следното:

„ Член 2

1. Забранява се:

a) предоставянето на техническа помощ, свързана с военни действия, както и с доставка, производство, поддръжка и използване на оръжия от всякакъв вид, включително оръжия и амуниции, военни транспортни средства и съоръжения, полувоенни съоръжения и резервни части за споменатите по-горе, пряко или непряко на всяко частно лице, неправителствено образувание или орган, или за ползване в Либерия;

б) предоставянето на финансиране или финансова помощ във връзка с военни действия, включително в частност на безвъзмездна помощ, заеми и експортно кредитно застраховане за всяка продажба, доставка, прехвърляне или износ на оръжие и свързани материали или за оказване на свързана техническа помощ, пряко или непряко, на всяко частно лице, неправителствено образувание или орган, или ползване в Либерия; или

в) съзнателното и преднамерено участие в дейности, чийто предмет е заобикаляне на забраните, посочени в буква а) или б) по-горе.

2. Държавата-членка предварително уведомява комитета по санкциите за предоставянето на техническа помощ, финансиране или финансова помощ на правителствено или друго юридическо лице, образувание или орган в Либерия, или за ползване в Либерия, която е предоставена извън разпоредбите на член 3, параграф 1, буква а ) по-долу. Тези уведомления следва да съдържат цялата надлежна информация, включително, когато е уместно, краен потребител, предложена дата на доставка и маршрут на превоза.“

3. Член 3 се заменя със следното:

„ Член 3

1. Чрез дерогация от член 2 компетентният орган, посочен в интернет страниците в списъка в приложение I, на държава-членка, в която е установен доставчикът на услуги, може да разреши предоставянето на:

a) техническа помощ, предназначена единствено за подпомагане или ползване от мисиите на Организацията на обединените нации в Либерия; както и

б) техническа помощ, свързана с несмъртоносно военно оборудване, предназначено единствено за хуманитарни или защитни цели, при условие че съответната държава-членка е уведомила за предоставянето на такава техническа помощ комитета по санкциите в съответствие с член 2, параграф 2 по-горе.

2. Решенията относно исканията за разрешение се вземат от компетентните органи за всеки отделен случай, като се вземат предвид всички имащи отношение съображения, включително критериите, посочени в Обща позиция 2008/944/ОВППС на Съвета, определяща общи правила за режим на контрол върху военни технологии и оборудване[8]. Компетентните органи изискват адекватни предпазни мерки срещу злоупотребата с такива разрешения, и когато е подходящо, приемат разпоредби за репатрирането на доставените оръжия и свързаните с тях материали.

3. Не се дават разрешителни за вече проведени дейности.“

4. Член 4 се заличава.

Член 2

Настоящият регламент влиза в сила в деня след публикуването му в Официален вестник на Европейския съюз .

Настоящият регламент е задължителен в своята цялост и се прилага пряко във всички държави-членки.

Съставено в Брюксел на […] година.

За Съвета

Председател […]

[1] OВ L 40, 12.2.2004 г., стр. 1.

[2] OВ L 51, 2.3.2010 г., стр. 23.

[3] OВ L 51, 2.3.2010 г., стр. 23.

[4] OВ L 38, 13.2.2008 г., стр. 26.

[5] OВ L 40, 12.2.2004 г., стр. 1.

[6] OВ L 8, 12.1.2001 г., стр. 1.

[7] OВ L 281, 23.11.1995 г., стр. 31.

[8] OВ L 335, 13.12.2008 г., стр. 99.